EPG บวกแรง รับข่าวเตรียมซื้อกิจการ 2 ดีลในปีนี้ คาดรายได้-กำไรโตต่อเนื่อง
EPG บวกแรง! รับข่าวเตรียมซื้อกิจการ 2 ดีลในปีนี้ คาดรายได้-กำไรโตต่อเนื่อง ล่าสุด ณ เวลา 11.00 น. ราคาอยู่ที่ 14.20 บาท บวก 0.40 บาท หรือ 2.90% สูงสุดที่ 14.40 บาท ต่ำสุดที่ 14 บาท มูลค่าซื้อขายที่ 455.90 ล้านบาท
2 ก.ย. 2559

ผู้สื่อข่าวรายงานว่า ราคาหุ้น บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG ณ เวลา 11.00 น. ราคาอยู่ที่ 14.20 บาท บวก 0.40 บาท หรือ 2.90% สูงสุดที่ 14.40 บาท ต่ำสุดที่ 14 บาท มูลค่าซื้อขายที่ 455.90 ล้านบาท ขณะที่ดัชนีตลาดหุ้นไทยโดยรวมลบ 0.63%
 
นายเฉลียว วิทูรปกรณ์ รองประธานเจ้าหน้าที่บริหาร EPG เปิดเผยว่า บริษัทตั้งงบลงทุนไว้ 1,000 ล้านบาท สำหรับใช้ซื้อกิจการในช่วง 2 ปี โดยปัจจุบันบริษัทมีดีลในมือแล้วกว่า 10 ดีล และจะเห็นความชัดเจนในปีนี้อย่างน้อย 2 ดีล โดยบริษัทมองการเข้าลงทุนในธุรกิจวัสดุก่อสร้าง ยานยนต์ และบรรจุภัณฑ์
“เรามองหาการเข้าซื้อกิจการอย่างต่อเนื่อง โดยบริษัทฯมองในธุรกิจวัสดุก่อสร้าง ยานยนต์ และบรรจุภัณฑ์ ซึ่งต้องเป็นบริษัทฯที่สามารถสร้างผลตอบแทนได้ดีและคืนทุนในระยะไม่เกิน 5 ปี เหมือนกับบริษัทอื่น ๆ ที่เราเคยเข้าซื้อกิจการมา”นายเฉลียว กล่าว
สำหรับแนวโน้มผลประกอบการในช่วงไตรมาส 2/59 (ก.ค.-ก.ย.59) ทั้งในแง่รายได้และกำไรสุทธิจะเติบโตอย่างต่อเนื่องจากไตรมาส 1 (เม.ย.-มิ.ย. 59) มีรายได้รวม 2,358.6 ล้านบาท เติบโต 13.7% เมื่อเทียบกับช่วงเดียวกันปีก่อน และกำไรสุทธิ 381.1 ล้านบาท เติบโต 32.4% จากช่วงเดียวกันปีก่อน โดยผลประกอบการที่ขยายตัวในไตรมาส 2/59 นี้เป็นการเติบโตทั้งผลิตภัณฑ์ใหม่ และผลิตภัณฑ์เดิม ด้วยแบรนด์สินค้าที่มีชื่อเสียง และช่องทางการขายทั่วโลก ประกอบกับวันหยุดน้อยลงด้วย
ทั้งนี้ ในช่วงเดือน พ.ย. นี้บริษัทฯจะเดินสายโรดโชว์ในประเทศ สิงคโปร์ ร่วมกับ เจพีมอร์แกน โดยคาดหวังว่าจะช่วยเพิ่มสัดส่วนการถือหุ้นจากนักลงทุนต่างชาติที่มากขึ้น รวมไปถึงการเพิ่มยอดขายมากขึ้นด้วย โดยปีนี้บริษัทฯคาดว่าจะมีสัดส่วนยอดขายจากต่างประเทศเพิ่มขึ้นเป็น 70% จากปัจจุบันอยู่ที่ 63%
 
บล.เคจีไอ (ประเทศไทย) ระบุในบทวิเคราะห์ แนะนำ “เก็งกำไร” หุ้นEPG ได้อานิสงค์จากราคาน้ำมันปรับตัวลง และผู้บริหารเผยมีดีลซื้อกิจการ 2 ดีลในปีนี้ทั้งนี้ ราคาน้ำมันดิบ WTI ส่งมอบเดือน ต.ค.ในตลาดไนเม็กซ์ปิดทำการล่าสุด (1 ก.ย.59) ปิดที่ 43.16 ดอลลาร์/บาร์เรล ร่วงลง 1.54 ดอลลาร์ หรือ 3.5%